## Rješenje Ustavnog suda Republike Hrvatske broj: U-III-997/2008 od 19. veljače 2009.

### NN 31/2009 (11.3.2009.), Rješenje Ustavnog suda Republike Hrvatske broj: U-III-997/2008 od 19. veljače 2009.

31 11.03.2009 Rješenje Ustavnog suda Republike Hrvatske broj: U-III-997/2008 od 19. veljače 2009.

USTAVNI SUD REPUBLIKE HRVATSKE

705

Ustavni sud Republike Hrvatske, u Vijeću za rješavanje postupovnih pretpostavki za odlučivanje o ustavnim tužbama, u sastavu sudac Ivan Matija, predsjednik Vijeća, te sutkinje Snježana Bagić i Nevenka Šernhorst, članice Vijeća, u postupku koji je ustavnom tužbom pokrenula B. J. iz D. S., koju zastupa V. M., odvjetnik iz Z., na sjednici održanoj 19. veljače 2009. godine, jednoglasno je donio

RJEŠENJE

I. Ustavna tužba se odbacuje.

II. Ovo rješenje objavit će se u »Narodnim novinama«.

Obrazloženje

1. Podnositeljica je podnijela ustavnu tužbu protiv presude Županijskog suda u Velikoj Gorici, broj: P-4/06-14 od 15. studenog 2007. godine, kojom je odbijena njezina tužba protiv rješenja Republike Hrvatske, Ministarstva pravosuđa, Uprave za građansko pravo, klasa: UP/II-943-04/05-1/247, ur. broj: 514-03-07/1-06-2 od 23. siječnja 2006. godine, u postupku radi poništenja pravomoćnog rješenja o eksproprijaciji i rješenja o deposedaciji.

Tim rješenjem je, u povodu žalbe Z. Đ., pravnog prednika podnositeljice ustavne tužbe, poništena točka II. dispozitiva rješenja Ureda državne uprave u Zagrebačkoj županiji, Službe za prostorno uređenje, graditeljstvo i imovinsko-pravne poslove, klasa: UP/I-943-01/96-01/02, ur. broj: 238-04-01/1-05-10 od 27. listopada 2005. godine, i obustavljen je postupak u povodu prijedloga Z. Đ. za poništenje pravomoćnog rješenja o deposedaciji SO Dugo Selo broj: 02-UP/10-976-1987 od 15. prosinca 1988. godine. Istim rješenjem ujedno je odbijena i žalba Z. Đ. protiv točke I. dispozitiva istog prvostupanjskog rješenja.

Ustavna tužba nije dopuštena.

2. Članak 62. stavci 2. i 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon) propisuju:

Ako je zbog povrede ustavnih prava dopušten drugi pravni put, ustavna tužba može se podnijeti tek nakon što je taj pravni put iscrpljen.

U stvarima u kojima je dopušten upravni spor odnosno revizija u parničnom ili izvanparničnom postupku, pravni put je iscrpljen nakon što je odlučeno i o tim pravnim sredstvima.

3. U ustavnosudskom postupku utvrđeno je da u konkretnom slučaju nije iscrpljen dopušteni pravni put, jer je podnositeljica u povodu osporene presude imala pravo izjaviti reviziju.

Zakon o izmjenama i dopunama Zakona o izvlaštenju (»Narodne novine« broj 79 od 17. srpnja 2006. godine, u daljnjem tekstu: ZID ZI/06) stupio je na snagu 25. srpnja 2006. godine.

Članak 9. ZID ZI/06 glasi:

U članku 42.a dodaju se stavci 4. i 5. koji glase:

»Tužitelj je u tužbi dužan naznačiti novčanu vrijednost predmeta spora.

Na određenje vrijednosti predmeta spora na odgovarajući se način primjenjuju odredbe Zakona o parničnom postupku.«

Članak 10. ZID ZI/06 glasi:

Članak 42.g mijenja se i glasi:

»Protiv odluke vijeća nije dopuštena žalba.

Protiv odluke vijeća dopuštena je revizija.

U postupku povodom izjavljene revizije na odgovarajući se način primjenjuju odredbe Zakona o parničnom postupku.«

Članak 16. ZID ZI/06 glasi:

Odredbe ovoga Zakona o reviziji primijenit će se na one sudske odluke koje su postale pravomoćne nakon stupanja na snagu ovoga Zakona.

4. Iz zapisnika glavne rasprave održane 15. studenoga 2007. godine kod Županijskog suda u Velikoj Gorici, slijedi da je podnositeljičin punomoćnik (ujedno i punomoćnik u ustavnosudskom postupku) na poziv suda naznačio vrijednost predmeta spora u iznosu od 101.000,00 kuna.

5. Slijedom navedenog, na temelju članka 72. Ustavnog zakona, riješeno je kao u točki I. izreke.

6. Odluka o objavi rješenja temelji se na članku 29. Ustavnog zakona.

Broj: U-III-997/2008

Zagreb, 19. veljače 2009.

USTAVNI SUD REPUBLIKE HRVATSKE

Predsjednik Vijeća
mr. sc. Ivan Matija, v. r.

Rješenje, NN 31/2009-705